
 	РЕПУБЛИКА БЪЛГАРИЯ
	Министерство на земеделието и храните
 	Дирекция „Европейска координация и международни отношения”



Уважаеми изложители,
Министерството на земеделието и храните има удоволствието да Ви покани да вземете участие в Международното изложение за биохрани „БИОФАХ 2027“, което ще се проведе в периода 16 – 19 февруари 2027 г. в гр. Нюрнберг, Федерална република Германия.
През 2027 г. Международното изложение за биохрани „БИОФАХ“ ще се проведе за 38-ми път. Изданието през 2026 г., на което се представиха изложители от 89 страни, привлече 32 000 търговски посетители от 133 държави. По време на изложението бяха проведени редица специализирани събития и форуми, свързани с биологичното производство на храни.

При одобрено участие, Министерството на земеделието и храните поема разходите за:
· Наем на оборудвана изложбена площ;
· Национална идентификация на българския щанд;
· Брандиране на индивидуалните щандове на всеки съизложител;
· Регистрационна такса;
· Въвеждане на името на фирмата на изложителя и номера на щанда в Ръководството на изложението; 
· Публикуване на логото на предприятието-съизложител в каталога на изложението;
· Пропуски за изложителите, съгласно правилата на изложението;
· Транспорт на експонатите по маршрута София – Нюрнберг;
· Застраховка на експонатите по време на транспортирането им.

Предприятията, участници в „БИОФАХ 2027“, следва да поемат всички други свои разходи, както следва:
· Командироване и пребиваване на представител/и от предприятието (пътни, дневни, квартирни и застраховка);
· Консумативи за презентиране на представената продукция (дъски за рязане, ножове, посуда, прибори и др.).
Задължителни условия за участие:
· Представяните на изложението крайни продукти следва да бъдат в съответствие с икономическата дейност на предприятията; 
· Предприятията да представят на изложението единствено продукция собствено производство, като количествата на мострите следва да са съобразени с формата на изложението (В2В), който предполага единствено дегустации, директните продажби са забранени, като след приключване на събитието няма транспорт на останали мостри до България;
· Мострите следва да бъдат етикетирани на немски и/или английски език.

Допълнителна информация:
Българският национален щанд ще бъде разположен в Зала 4А (изложбени площи 4А-427 и 4А-431) на Панаир Нюрнберг и е предвиден за 20 производители. При получаване на повече заявки за участие, ще бъде извършено класиране на кандидатите съобразно попълнените критерии за оценка, които са част от заявката, и реда на получаване на заявката при равен брой точки.
[bookmark: _GoBack]Документите за участие се подават по електронен път на посочените в заявката електронни адреси в срок до 30.09.2026 г., вкл.

